《读泣蕲录》
宋代·释居简

蕲当淮楚冲，虏骑如云隤。书生胆如斗，激烈生风雷。

备禦尽吾力，力殚心不灰。誓与城存亡，不遣疋马回。

忍死不忍屈，视死犹去来。一州同一心，忠愤铁石开。

舍生贵取义，肯顾儿女哀。话头素讲明，馀刃方恢恢。

视古不愧今，落落俱雄才。援师窘于兔，趑趄山泽隈。

遂使破贼手，不复歼渠魁。仪刑古睢阳，观阙双崔嵬。

传后韩愈书，芒寒燉九垓。不知蕲州传，大手今谁哉。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。